دعات هيئة الأمم المتحدة للمرأة الرجال باش يساهمو فالحملة التحسيسية “حيت أنا راجل”، اللي كتهدف لتشجيع الرجال على الانخراط فالفضاء الأسري بشكل متساوي مع العيالات، من خلال المشاركة فشغال الدار وتربية ورعاية الأطفال، وخصوصا فهذ الفترة ديال الحجر الصحي. وحسب بلاغ لهيئة الأمم المتحدة للمرأة، كتهدف حملة “حيت أنا راجل” لنقل رسائل إيجابية، باش تمهد الطريق لتغيير المواقف الاجتماعية لصالح المساواة بين الجنسين، وهكذا غادي تعطي الكلمة للرجال والآباء باش يتكلمو بشكل عفوي على كيفاش كيعاونو عيالاتهم، وينشرو تجاربهم على مواقع التواصل الاجتماعي، ويطلبو من الرجال يديرو هذشي حتى هوما ففترة الحجر الصحي وموراه. والقناة الثانية “دوزيم” تكلفات بالبث ديال 10 أشرطة فيديو قصيرة طيلة فترة الحجر الصحي، كتبين مجموعة من الرجال اللي شاركو فهذ الحملة، وبينو على أنهم كيعاونو عيالاتهم فالديور، وكيساعدوهم فالمهام المنزلية، وكان أبرز هذ الأشرطة شريط للممثل المغربي سعيد باي، اللي تكلم فيه على كيفاش كيعاون مرتو فالدار، وكيساعد بنتو فالواجبات المدرسية ديالها. وهذ الحملة كتجي فإطار البرنامج الإقليمي “الرجال والنساء من أجل المساواة بين الجنسين”، اللي دارتو هيئة الأمم المتحدة للمرأة فالمغرب ولبنان ومصر والأردن وفلسطين وتونس، بشراكة مع الوكالة ااسويدية للتعاون الإنمائي الدولي “سيدا”. 
سالى زمان الحكَرا على لمرا.. من خلال حملة “حيت أنا راجل”.. الأمم المتحدة كتطالب الرجال يعاونو عيالاتهم فالشقا دالدار والتربية دالدراري